101-jarige tronk toe vir oorlogsmisdadeJosef Schuetz versteek sy gesig Donderdag in die hof. (Foto: Tobias Schwarz / AFP) ŉ Duitse hof het Josef Schütz (101), ŉ voormalige Nazi-konsentrasiekampwag, Dinsdag vir vyf jaar tronk toe gestuur vir sy aandadigheid aan oorlogsmisdade tydens die Joodse menseslagting. Schütz is daaraan skuldig bevind dat hy “willens en wetens” medepligtig was aan die moord op 3 518 gevangenes in die Sachsenhausen-konsentrasiekamp waar hy tussen 1942 en 1945 as ŉ wag gewerk het. Dié kamp was in Oranienburg, noord van Berlyn, geleë. Schütz was in 1942 21 jaar oud en woon tans in die staat Brandenburg. Maroela Media het vroeër berig dat Schütz in die hof aangevoer het dat hy “absoluut niks” gedoen het nie, en ook nie bewus was van die gru-misdade wat by dié kamp uitgevoer is nie. Hy het Maandag aan die hof gesê “ek weet nie waarom ek hier is nie”. Meer as 200 000 mense, onder wie Jode, nomade, teenstanders van die regime en homoseksuele, is tussen 1936 en 1945 by die Sachsenhausen-kamp aangehou. Verskeie mense – nou al bejaard – is jare later vir hul aandeel in die Joodse menseslagting vervolg. Daar is aanvanklik bespiegel dat Schütz weens sy hoë ouderdom nié tronkstraf sal ontvang nie, hoewel aanklaers vir ŉ vonnis van vyf jaar gemik het. Die voorwaardes van dié vonnis is nog nie bekend nie en dit is ook nie duidelik wanneer Schütz met die uitdien van sy vonnis sal begin nie. Sy regsverteenwoordiger het vroeër aangedui dat Schütz teen ŉ skuldigbevinding sal appelleer.